สคร.ยึดเงิน"ทักษิณ"ไม่พอสั่งขายกองทุน
สุภาการันตียึดทรัพย์ทักษิณให้ครบทุกบาทรวมดอกผล
27 เม.ย. 2553

สุภาการันตียึดทรัพย์ทักษิณให้ครบทุกบาทรวมดอกผล
น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร. จะเข้าไปร่วมดูแลกับการยึดทรัพย์ พ.ต.ท.ทักษิณ ชินวัตร อดีตนายกรัฐมนตรี ภายหลังจากธนาคารพาณิชย์เจ้าของบัญชีที่ถูกอายัดไว้ได้โอนเงินสดเข้าบัญชีเงินคงคลังเรียบร้อยแล้ว แต่ยังมีเงินส่วนที่ขาดอยู่ โดยจะเข้าไปดำเนินการขายหุ้นในบัญชีกองทุนรวมที่มีการอายัดไว้เพื่อเปลี่ยนเป็นเงินสดให้ครบ 4.6 หมื่นล้านบาท ตามที่ศาลมีคำสั่ง
ทั้งนี้ ดอกเบี้ยที่เกิดจากต้นเงินดังกล่าวจนถึงวันที่ธนาคารมีการโอนเงินเข้าบัญชีเงินคงคลัง ก็จะต้องถูกยึดเข้ารัฐทั้งหมดด้วยเช่นกันน.ส.สุภา กล่าวว่า ล่าสุดธนาคารมีการโอนเงินแล้ว 9,000 ล้านบาท จากบัญชีในธนาคารกรุงเทพ 8,900 ล้านบาท และธนาคารทหารไทยอีกกว่า 10 ล้านบาท
“สคร.นั้นจะดูว่า ถ้ายึดเงินสดแล้ว ยังมียอดขาดอยู่ก็จะยึดจากกองทุนเพิ่มเติม เมื่อยึดครบทั้งหมดครบตามคำสั่งศาลแล้ว จึงจะปล่อยบัญชีที่อายัดไว้ในส่วนที่เหลือ” น.ส.สุภา กล่าว
น.ส.สุภา ในฐานะที่เป็นกรรมการ ธนาคารไทยพาณิชย์ ซึ่งยังไม่ได้โอนเงินให้รัฐ กล่าวยืนยันว่า ขณะนี้ธนาคารไทยพาณิชย์ได้เตรียมเงินไว้พร้อมแล้ว เพียงแต่ต้องรอความชัดเจนเรื่องข้อกฎหมาย ซึ่งต้องรอให้ศาลวินิจฉัยก่อน เพราะมีการอายัดเงินซ้ำซ้อนกันหลายครั้ง แต่ขอยืนยันว่าเมื่อได้คำตอบจากศาลชัดเจนแล้วก็คงนำส่งได้ภายใน 1-2 วัน
ขณะนี้ได้ทำหนังสือสอบถามไปที่ศาลฎีกาว่าสามารถโอนเงินได้หรือไม่ เนื่องจากกรมสรรพากรได้ไปอายัดซ้ำซ้อนกับคณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) และมีการฟ้องศาลปกครองสูงสุด